pythainlp/thaigov-v2-corpus-22032023 huggingface dataset:
วันจันทร์ที่ 31 มกราคม 2565
“รมช.มนัญญา” ลงพื้นที่มอบวัคซีนลัมปี สกิน จ.อุทัยธานี มั่นใจสามารถควบคุมการระบาดของโรคได้
“รมช.มนัญญา” ลงพื้นที่มอบวัคซีนลัมปี สกิน จ.อุทัยธานี
รมช.มนัญญาไทยเศรษฐ์รัฐมนตรีช่วยว่าการกระทรวงเกษตรและสหกรณ์เป็นประธานพิธีมอบวัคซีนป้องกันโรคลัมปีสกิน (Lumpy Skin Disease: LSD)ให้แก่กลุ่มเกษตรกรผู้เลี้ยงโค-กระบือในพื้นที่จังหวัดอุทัยธานีได้แก่อำเภอลานสักอำเภอห้วยคตอำเภอบ้านไร่อำเภอทัพทันอำเภอเมืองอุทัยธานีอำเภอหนองขาหย่างอำเภอสว่างอารมณ์และอำเภอหนองฉางโดยมีนายขจรเกียรติรักพานิชมณีผู้ว่าราชการจังหวัดอุทัยธานีนายสมพลไวปัญญาปศุสัตว์จังหวัดอุทัยธานีหัวหน้าส่วนราชการในสังกัดกระทรวงเกษตรและสหกรณ์ในจังหวัดอุทัยธานีและเกษตรกรเข้าร่วมณองค์การบริหารส่วนตำบลระบำอำเภอลานสักจังหวัดอุทัยธานี
ทั้งนี้จากการรายงานของสำนักงานปศุสัตว์จังหวัดอุทัยธานีพบว่าจังหวัดอุทัยธานีพบการระบาดของโรคลัมปีสกิน ตั้งแต่วันที่27พฤษภาคม2564มีสัตว์ป่วยทั้งหมด290ตัว(โค289กระบือ1ตัว)จำนวนสัตว์ตาย48ตัว(โค47ตัวกระบือ1ตัว)และจำนวนสัตว์หายป่วย242ตัว(ข้อมูลณวันที่10มกราคม2565)ขณะนี้สถานการณ์อยู่ในภาวะโรคสงบแล้วซึ่งสำนักงานปศุสัตว์จังหวัดอุทัยธานีได้บูรณาการร่วมกับหน่วยงานที่เกี่ยวข้องในการประชาสัมพันธ์เฝ้าระวังป้องกันโรคก่อนการเกิดโรคระบาดการควบคุมโรคระบาดตามมาตรการของกรมปศุสัตว์และการให้ความช่วยเหลือเกษตรกรที่ได้รับผลกระทบภายหลังการเกิดโรคระบาดเป็นอย่างดีโดยจ่ายเงินเยียวยาให้กับเกษตรกรที่ได้รับผลกระทบจากโรคระบาดจำนวน28รายเป็นเงินเยียวยาสัตว์จำนวน38ตัวโดยใช้เงินทดรองราชการตามระเบียบกระทรวงการคลังจำนวนเงินทั้งสิ้น716,000บาทซึ่งได้จ่ายเงินถึงมือเกษตรกรเรียบร้อยแล้ว
อย่างไรก็ตามการฉีดวัคซีนเป็นวิธีการป้องกันควบคุมโรคที่มีประสิทธิภาพมากที่สุดจึงต้องฉีดวัคซีนกระตุ้นซ้ำปีละ1ครั้งโดยเฉพาะอย่างยิ่งพื้นที่50กิโลเมตรจากแนวเขตรักษาพันธุ์สัตว์ป่าห้วยขาแข้งของจังหวัดอุทัยธานีทั้งนี้กระทรวงเกษตรฯได้เร่งช่วยเหลือเกษตรกรและหวังเป็นอย่างยิ่งว่าทุกภาคส่วนจะร่วมมือกันดำเนินงานป้องกันและควบคุมโรคระบาดลัมปีสกินในโคกระบือให้สำเร็จเพื่อลดความสูญเสียให้กับเกษตรกร.
วันอังคารที่ 17 สิงหาคม 2564
ประกาศ ขสมก. ประจำวันที่ 17 สิงหาคม 2564 พบพนักงานติดเชื้อไวรัส COVID-19 จำนวน 22 ราย
ประกาศ ขสมก. ประจำวันที่ 17 สิงหาคม 2564 พบพนักงานติดเชื้อไวรัส COVID-19 จำนวน 22 ราย
1) พนักงานขับรถโดยสารธรรมดา สาย 36 ก เพศชาย อายุ 32 ปี
2) พนักงานเก็บค่าโดยสารรถปรับอากาศ สาย 519 เพศชาย อายุ 59 ปี
3) พนักงานเก็บค่าโดยสารรถปรับอากาศ สาย 39 เพศหญิง อายุ 53 ปี
4) พนักงานเก็บค่าโดยสารรถปรับอากาศ สาย A4 เพศหญิง อายุ 53 ปี
5) พนักงานขับรถโดยสารธรรมดา สาย 111 เพศชาย อายุ 44 ปี
6) พนักงานเก็บค่าโดยสารรถปรับอากาศ สาย 516 เพศชาย อายุ 23 ปี
7) พนักงานขับรถโดยสารปรับอากาศ สาย 516 เพศชาย อายุ 29 ปี
8) พนักงานขับรถประจำสำนักงาน อู่สวนสยาม เขตการเดินรถที่ 8 เพศชาย อายุ 46 ปี
9) พนักงานเก็บค่าโดยสารรถธรรมดา สาย 191 เพศหญิง อายุ 35 ปี
10) พนักงานเก็บค่าโดยสารรถธรรมดา สาย 70 เพศหญิง อายุ 33 ปี
11) พนักงานขับรถโดยสารปรับอากาศ สาย 4 เพศชาย อายุ 51 ปี
12) พนักงานเก็บค่าโดยสารรถปรับอากาศ สาย 516 เพศหญิง อายุ 43 ปี
13) พนักงานบัญชีค่าโดยสาร ระดับ 2 อู่สวนสยาม เขตการเดินรถที่ 8 เพศหญิง อายุ 48 ปี
14) พนักงานเก็บค่าโดยสารรถธรรมดา สาย 7ก เพศชาย อายุ 20 ปี
15) พนักงานขับรถโดยสารธรรมดา สาย 195 เพศชาย อายุ 47 ปี
16) พนักงานเก็บค่าโดยสารรถปรับอากาศ สาย A1 เพศหญิง อายุ 35 ปี
17) พนักงานขับรถโดยสารปรับอากาศ สาย 142 เพศชาย อายุ 36 ปี
18) พนักงานเก็บค่าโดยสารรถธรรมดา สาย 1 เพศหญิง อายุ 39 ปี
19) พนักงานขับรถโดยสารปรับอากาศ สาย 514 เพศชาย อายุ 52 ปี
20) พนักงานเก็บค่าโดยสารรถธรรมดา สาย 71 เพศหญิง อายุ 40 ปี
21) พนักงานขับรถโดยสารปรับอากาศ สาย 137 เพศชาย อายุ 59 ปี
22) พนักงานเก็บค่าโดยสารรถธรรมดา สาย 13 เพศชาย อายุ 20 ปี
วันเสาร์ที่ 29 มกราคม 2565
รัฐมนตรีว่าการกระทรวงยุติธรรม เร่งพาลีปราบยา ติดสปีดยึดทรัพย์เครือข่ายยาเสพติด หลัง 4 เดือนยังไม่เข้าเป้า
รัฐมนตรีว่าการกระทรวงยุติธรรม เร่งพาลีปราบยา ติดสปีดยึดทรัพย์เครือข่ายยาเสพติด หลัง 4 เดือนยังไม่เข้าเป้า ชี้ศึกษากฎหมายใหม่-เปิดอบรมนักสืบทรัพย์แล้ว เครื่องยนต์ทุกตัวต้องเดินเครื่องเต็มที่ สั่งตั้งแต่ ก.พ.เดินหน้าจับกุม-ยึดทรัพย์เต็มที่
นายสมศักดิ์ เทพสุทิน รัฐมนตรีว่าการกระทรวงยุติธรรม เปิดเผยว่า สัปดาห์ที่ผ่านมาตนได้ร่วมประชุมอนุกรรมการสืบสวนสอบสวนคดีพิเศษเพื่อการยึดทรัพย์สินเครือข่ายยาเสพติด โดยตนได้กำชับในที่ประชุมให้ชุดปฏิบัติการพิเศษ พาลีปราบยา เร่งดำเนินการยึดทรัพย์ตัดวงจรยาเสพติด และสืบสวนสอบสวน เดิมทีเรายังไม่รอบรู้ประมวลกฎหมายอาญาฉบับใหม่ แต่ขณะนี้เราได้ศึกษา อบรมกับหน่วยงานต่างๆที่เกี่ยวข้อง รวมทั้งอบรมนักสืบทรัพย์ไปเรียบร้อยแล้ว เครื่องยนต์ทุกเครื่องทำงานเต็มที่ ถึงเวลาที่เราจะเดินหน้าอย่างเต็มกำลังบูรณาการร่วมกับหน่วยงานที่เกี่ยวข้องทั้งหมด ทั้ง ตำรวจ ป.ป.ส. กรมสอบสวนคดีพิเศษ กรมสรรพากร และสถาบันการเงินต่างๆ ซึ่งหากวิธีการเดิมอาจทำไม่ได้ เราก็หาวิธีการใหม่ๆเข้ามา และเราควรประชุมเพื่อหารือกันบ่อยๆ เพื่อรับทราบปัญหาว่าติดขัดอย่างไร จะได้ช่วยกันแก้ไขปัญหา
"การตั้งสำนวนคดีความต้องทำให้ถูกต้อง เพื่อให้เราเดินหน้าสืบสวนต่อไปได้ ที่ผ่านมาจนถึงสิ้นเดือน ม.ค. เรายึดทรัพย์ได้ 1,248 ล้านบาท คิดเป็น 12% ของเป้าหมายที่ตั้งไว้ ตอนนี้ผ่านมา 4 เดือนเรายังไม่เข้าเป้า วันนี้เราต้องเร่งให้เต็มที่ วางแผนงานให้ทำงานได้อย่างรวดเร็ว ตั้งแต่เดือน ก.พ.เป็นต้นไปเราจะต้องเร่งสืบสาวจับกุมพ่อค้ายาและไล่ยึดทรัพย์สินเครือข่าย เพื่อให้ปัญหายาเสพติดลดลงให้ได้" นายสมศักดิ์ กล่าว
วันพฤหัสบดีที่ 23 มิถุนายน 2565
ครม. เคาะมาตรการเร่งด่วนบรรเทาผลกระทบ ปชช. คงราคา LPG - NGV - ดีเซล/ ประหยัดพลังงาน/ หนุนจัดสัมมนา - นิทรรศการในประเทศ
....
ที่ประชุม ครม. (21 มิ.ย. 65) เห็นชอบมาตรการเร่งด่วนเพื่อช่วยเหลือประชาชนและภาคธุรกิจ หลังแนวโน้มราคาน้ำมันและราคาสินค้าในตลาดโลกยังคงสูงต่อเนื่อง แบ่งเป็นมาตรการ 2 ด้าน คือ มาตรการด้านพลังงาน และมาตรการด้านการคลัง ดังนี้
.
-มาตรการด้านพลังงาน
1.ขยายมาตรการช่วยเหลือด้านพลังงานที่จะสิ้นสุดเดือน มิ.ย. 65 ออกไปอีก 3 เดือน เป็นสิ้นสุดเดือน ก.ย. 65 เช่น การทยอยปรับราคาก๊าซหุงต้ม/ ส่วนลดก๊าซ LPG แก่ผู้ถือบัตรสวัสดิการแห่งรัฐ/ การตรึงราคาก๊าซ NGV - น้ำมันดีเซล
2.มาตรการบรรเทาผลกระทบราคาน้ำมันดีเซลหมุนเร็ว เช่น ขอความร่วมมือผู้ค้าน้ำมันคงค่าการตลาดกลุ่มดีเซลหมุนเร็วไม่เกิน 1.40 บ./ลิตร
3.มาตรการขอความร่วมมือกลุ่มโรงกลั่นน้ำมันและโรงแยกก๊าซธรรมชาตินำส่งกำไรส่วนหนึ่งจากค่าการกลั่นน้ำมันฯ ไปบริหารราคาขายปลีกดีเซลให้ไม่เกิน 35 บ./ลิตร และลดราคาขายปลีกเบนซิน 1 บ./ลิตร
4.มาตรการประหยัดพลังงาน เช่น การปิดไฟ - อุปกรณ์ไฟฟ้าที่ไม่ได้ใช้/ ขอความร่วมมือปิดไฟป้ายโฆษณาหลัง 22.00 น./ ส่งเสริมการใช้ขนส่งสาธารณะ/ ลดการใช้ไฟฟ้าและน้ำมันเชื้อเพลิง 20% ในหน่วยราชการ
.
-มาตรการด้านการคลัง
1.มาตรการภาษีเพื่อสนับสนุนการจัดอบรมสัมมนาภายในประเทศ (15 ก.ค. - 31 ธ.ค. 65) โดยให้หักรายจ่าย เช่น ค่าห้องสัมมนา ค่าห้องพัก ค่าอาหาร ค่าเดินทาง ได้ 2 เท่าของรายจ่ายตามที่จ่ายจริงสำหรับจังหวัดท่องเที่ยวรอง และ 1.5 เท่าสำหรับจังหวัดอื่น ๆ
2.มาตรการภาษีเพื่อสนับสนุนการจัดนิทรรศการและงานแสดงสินค้าภายในประเทศ โดยให้หักรายจ่าย เช่น ค่าเช่าพื้นที่ ค่าบริการในการออกร้าน - งานแสดงสินค้า ได้ 2 เท่าของรายจ่ายตามที่จ่ายจริง
.
อ่านเพิ่มเติม คลิก https://www.thaigov.go.th/news/contents/details/55952
#ไทยคู่ฟ้า #ร่วมต้านโควิด19
-------------------
วันพฤหัสบดีที่ 30 มิถุนายน 2565
พบกับบ้านมือสอง ธอส. กว่า 400 รายการ ที่งาน NPA Grand Sale 2022 ลดราคาสูงสุดถึง 40% ราคาเริ่มต้นต่ำสุดแค่ 1 แสนบาท
ธนาคารอาคารสงเคราะห์ (ธอส.) ร่วมออกบูธในงานมหกรรมสินเชื่อบ้าน และบ้านมือสองแห่งปี : NPA Grand Sale 2022 นำบ้านมือสองคุณภาพดี ทำเลเด่น และราคาคุ้มค่ารวมกว่า 400 รายการ ในพื้นที่กรุงเทพฯ และปริมณฑล รวมถึงจังหวัดพระนครศรีอยุธยา
ธนาคารอาคารสงเคราะห์ (ธอส.) ร่วมออกบูธในงานมหกรรมสินเชื่อบ้าน และบ้านมือสองแห่งปี : NPA Grand Sale 2022 นำบ้านมือสองคุณภาพดี ทำเลเด่น และราคาคุ้มค่ารวมกว่า 400 รายการ ในพื้นที่กรุงเทพฯ และปริมณฑล รวมถึงจังหวัดพระนครศรีอยุธยาทั้งประเภทบ้านเดี่ยว บ้านแฝด ทาวน์เฮ้าส์ และห้องชุด(คอนโดมิเนียม) มอบส่วนลดสูงสุดถึง 40% จากราคาปกติ โดยทรัพย์ที่มีราคาขายต่ำสุดเริ่มต้นเพียงแค่ 100,000 บาท คือ คอนโดมิเนียม ชั้น 5 จาก 5 ชั้น เนื้อที่ 23.62 ตารางเมตร ในโครงการคูณเจริญคอนโดทาวน์ อ.บางพลี จ.สมุทรปราการ ขณะที่ทรัพย์เด่นทำเลดีที่น่าสนใจ ได้แก่ บ้านแฝด เนื้อที่ 45 ตารางวา ในโครงการลภาวัน 21 อ.ปากเกร็ด จ.นนทบุรี ราคาจำหน่าย 3,510,000 บาท โดยเป็นทรัพย์ที่อยู่ในกลางเมืองนนทบุรี เดินทางได้หลายเส้นทาง และใกล้สิ่งอำนวยความสะดวกมากมาย อาทิ โรงเรียน โรงพยาบาล และห้างสรรพสินค้า และ คอนโดมิเนียม เนื้อที่ 34.89 ตารางเมตร ในโครงการควินน์รัชดา 17 เขตดินแดง กรุงเทพฯ ราคาจำหน่าย 3,870,000 บาท ซึ่งเป็นทรัพย์ที่ตั้งอยู่ห่างจากรถไฟฟ้าใต้ดิน MRT สถานีสุทธิสารเพียง 400 เมตรเท่านั้น พิเศษ!! ผู้ซื้อบ้านมือสองของ ธอส. สามารถผ่อนดาวน์ดอกเบี้ย 0% ต่อปี นานสูงสุดถึง 24 เดือนอีกด้วย ผู้ที่สนใจสามารถวางเงินประกันการซื้อเพียง 1,000 บาท สำหรับจองซื้อบ้านมือสองภายในงาน พิเศษ!! ผู้ที่ลงทะเบียนจองซื้อยังจะได้รับกระเป๋าพับอเนกประสงค์ 1 ราย ต่อ 1 ใบฟรีทันที
นอกจากนี้ ธนาคารยังคัดบ้านมือสอง ธอส. ราคาไม่เกิน 1.5 ล้านบาท จำนวนกว่า 4,000 รายการทั่วประเทศ ในโครงการบ้านล้านหลัง ระยะที่ 2 พร้อมด้วยโปรโมชั่นสินเชื่อดอกเบี้ยคงที่ 4 ปีแรก 1.99% ต่อปี มาร่วมในงาน เพียงลูกค้าเลือกซื้อและวางเงินประกันการซื้อทรัพย์ จำนวน 5,000 บาท ฟรี ! ค่าประกันอัคคีภัย 3 ปีแรก สำหรับลูกค้า 150 คนแรก ที่ซื้อและโอนกรรมสิทธิ์ภายใน 2 เดือนนับจากวันทำสัญญาจะซื้อจะขาย
ทั้งนี้ งานมหกรรมสินเชื่อบ้าน และบ้านมือสองแห่งปี : NPA Grand Sale 2022 จะจัดขึ้นระหว่างวันที่ 1-3 กรกฎาคม 2565 ณ Hall 8 อิมแพค เมืองทองธานี สอบถามรายละเอียดเพิ่มเติมหรือติดตามข้อมูลข่าวสารของธนาคารได้ที่ GHBank Call Center โทร 0-2645-9000 หรือ www.ghbank.co.th, Facebook Fanpage ธนาคารอาคารสงเคราะห์ และ Application : GHB ALL
วันอังคารที่ 11 มกราคม 2565
ปลัดกระทรวงวัฒนธรรม เป็นประธานมอบเกียรติบัตรประกาศยกย่ององค์กรคุณธรรม สำนักงานปลัดกระทรวงวัฒนธรรมและสำนักงานรัฐมนตรี ประจำปีงบประมาณ พ.ศ. ๒๕๖๔ และมอบเกียรติบัตรบุคคลคุณธรรม
ปลัดกระทรวงวัฒนธรรม เป็นประธานมอบเกียรติบัตรประกาศยกย่ององค์กรคุณธรรม สำนักงานปลัดกระทรวงวัฒนธรรมและสำนักงานรัฐมนตรี ประจำปีงบประมาณ พ.ศ. ๒๕๖๔ และมอบเกียรติบัตรบุคคลคุณธรรม สำนักงานปลัดกระทรวงวัฒนธรรม
วันที่ ๑๑ มกราคม ๒๕๖๕ เวลา ๑๒.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานมอบเกียรติบัตรประกาศยกย่ององค์กรคุณธรรม สำนักงานปลัดกระทรวงวัฒนธรรมและสำนักงานรัฐมนตรี ประจำปีงบประมาณ พ.ศ. ๒๕๖๔ และมอบเกียรติบัตรบุคคลคุณธรรม สำนักงานปลัดกระทรวงวัฒนธรรม
ประกอบด้วย ๑.ระดับองค์กรคุณธรรมต้นแบบ จำนวน ๑๐ หน่วยงาน ได้แก่ กองกลาง กลุ่มตรวจสอบภายใน กองกฎหมาย กองเฝ้าระวังทางวัฒนธรรม กองยุทธศาสตร์และแผนงาน กองตรวจราชการ ศูนย์เทคโนโลยีสารสนเทศและการสื่อสาร ศูนย์ปฏิบัติการต่อต้านการทุจริต สำนักงานรัฐมนตรีและกองการต่างประเทศ ๒.ระดับองค์กรคุณธรรม จำนวน ๒ หน่วยงาน ได้แก่ กลุ่มพัฒนาระบบบริหาร กองพิธีการศพที่ได้รับพระราชทาน
นอกจากนี้ยังได้มอบเกียรติบัตรประกาศยกย่องบุคคลตัวอย่างด้านคุณธรรม(ความซื่อสัตย์ สุจริต) ให้แก่ นางสาวพรธิดารัตน์ หนูแสง สังกัดกองยุทธศาสตร์และแผนงาน และนางสาวอรวรรณ ประทุมมาตร์ สังกัดกองกลาง เนื่องจากเมื่อวันที่ ๑๑ ตุลาคม ๒๕๖๔ บุคลากรดังกล่าวเก็บกระเป๋าสตางค์ ของนายรัชตบูรณ์ ไทยแหลมทอง ได้และนำส่งสถานีตำรวจเพื่อตามหาเจ้าของ ซึ่งได้สร้างชื่อเสียงและภาพลักษณ์ที่ดีให้กับกระทรวงวัฒนธรรม โดยมี นายประสพ เรียงเงิน รองปลัดกระทรวงวัฒนธรรม นางยุถิกา อิศรางกูร ณ อยุธยา รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้บริหาร และเจ้าหน้าที่ที่เกี่ยวข้องเข้าร่วม ณ ศูนย์ประชุมกระทรวงวัฒนธรรม ชั้น ๘ อาคารวัฒนธรรมวิศิษฏ์ กระทรวงวัฒนธรรม
วันพุธที่ 12 มกราคม 2565
กรมทางหลวงชนบทปรับปรุงคันทางบนถนนเลียบคลองสาย ปท.3024 จังหวัดปทุมธานี เสร็จสมบูรณ์
ยกระดับประสิทธิภาพความปลอดภัยในการเดินทาง พัฒนาเส้นทางในโครงข่าย ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม ปรับปรุงคันทางบนถนนทางหลวงชนบทสาย ปท.3024 แยกทางหลวงแผ่นดินหมายเลข 305 - เลียบคลอง 12 ฝั่งตะวันออก อำเภอธัญบุรีและหนองเสือ จังหวัปทุมธานี เพิ่มประสิทธิภาพการเดินทางอย่างสะดวกปลอดภัยให้ประชาชน ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ในการพัฒนาประสิทธิภาพเส้นทางในโครงข่ายคมนาคมเพื่อบรรเทาความเดือดร้อนให้กับผู้ใช้เส้นทางอย่างต่อเนื่อง
นายอภิรัฐ ไชยวงศ์น้อย อธิบดีกรมทางหลวงชนบท กระทรวงคมนาคม กล่าวว่า ถนนในโครงข่ายงานทางของ ทช. บางเส้นทางที่ก่อสร้างอยู่ตามแนวคันคลองชลประทานหรือริมตลิ่งของลำน้ำตามธรรมชาติมักประสบปัญหาความเสียหายของผิวจราจรและคันทาง เนื่องจากระดับน้ำที่สูงขึ้นในช่วงฤดูฝนจะมีน้ำซึมลงสู่ชั้นดินทำให้ดินมีลักษณะอ่อนตัว อีกทั้งการลดระดับของน้ำอย่างรวดเร็วในฤดูแล้งยังทำให้คันทางตามแนวตลิ่งขาดแรงดันน้ำที่คอยพยุงชั้นดิน ส่งผลให้ความแข็งแรงของชั้นดินบริเวณดังกล่าวลดลงและเป็นสาเหตุที่ทำให้เกิดความเสียหาย ในบริเวณเส้นทางจราจรตามมา ส่งผลให้ไม่สามารถรองรับน้ำหนักของยานพาหนะที่สัญจรไปมาได้ ทั้งนี้ ถนนทางหลวงชนบทสาย ปท.3024 เป็นหนึ่งในเส้นทางที่ก่อสร้างเลียบตามแนวคลองซึ่งได้รับผลกระทบในลักษณะเดียวกัน ทช. จึงได้ดำเนินโครงการปรับปรุงคันทางบนถนนทางหลวงชนบทสาย ปท.3024 แยกทางหลวงแผ่นดินหมายเลข 305 - เลียบคลอง 12 ฝั่งตะวันออก อำเภอธัญบุรีและหนองเสือ จังหวัดปทุมธานี เพื่อรักษาสภาพคันทางและเส้นทางการจราจรไม่ให้เกิดความเสียหายเพิ่มเติมในบริเวณอื่น ๆ ป้องกันอุบัติเหตุและเพิ่มประสิทธิภาพความปลอดภัยให้กับประชาชนผู้ใช้เส้นทาง ทช. ได้ดำเนินการปรับปรุงคันทางและผิวทางจราจรในบริเวณช่วง กม. ที่ 14+550 - 15+000 และช่วง กม. ที่ 16+330 - 16+950 ด้วยวิธีการตอกเสาเข็มเพิ่มความแข็งแรงบริเวณไหล่ทางและปูแผ่นตาข่ายเสริมกำลังดินบริเวณผิวจราจร เพื่อกระจายน้ำหนักและลดแรงสั่นสะเทือนจากยานพาหนะที่ส่งผลต่อเสาเข็มด้านข้าง จากนั้นจึงลงวัสดุรองพื้นทางและบริเวณชั้นพื้นทางตามมาตรฐานของกรมฯ พร้อมก่อสร้างผิวจราจรแบบแอสฟัลท์ติก คอนกรีตและติดตั้งอุปกรณ์อำนวยความปลอดภัย ปัจจุบันโครงการดังกล่าวดำเนินการแล้วเสร็จและเปิดให้ประชาชนสัญจรได้ตามปกติแล้ว โดยใช้งบประมาณทั้งสิ้น 53.2 ล้านบาท
วันพุธที่ 7 กรกฎาคม 2564
ออมสินช่วยเหลือประชาชนผู้ติดเชื้อ COVID-19 สนับสนุนจัดตั้งศูนย์พักคอยฯ 20 ศูนย์ฯ ทั่วกรุงเทพมหานคร
ธนาคารออมสินมอบเงินสนับสนุน 8,000,000 บาท ให้แก่กรุงเทพมหานคร เพื่อสนับสนุนการจัดตั้งศูนย์พักคอยรอการส่งต่อผู้ป่วยที่ติดเชื้อ COVID-19 จำนวน 20 ศูนย์ฯ สำหรับช่วยลดความแออัดของผู้ติดเชื้อใน รพ. และ รพ.สนาม ในเขตพื้นที่กรุงเทพมหานครอย่างเร่งด่วน
วันนี้ (7 กรกฎาคม 2564) ณ ศาลาว่าการกรุงเทพมหานคร (ดินแดง) นายวิทัย รัตนากร ผู้อำนวยการธนาคารออมสิน มอบเงินสนับสนุน จำนวน 8,000,000 บาท ให้แก่ พล.ต.อ.อัศวิน ขวัญเมือง ผู้ว่าราชการกรุงเทพมหานคร เพื่อสนับสนุนการจัดตั้งศูนย์พักคอยรอการส่งต่อผู้ป่วยที่ติดเชื้อ COVID-19 จำนวน 20 ศูนย์ฯ สำหรับช่วยลดความแออัดของผู้ติดเชื้อในโรงพยาบาลและโรงพยาบาลสนาม ในเขตพื้นที่กรุงเทพมหานครอย่างเร่งด่วน และแบ่งเบาภารกิจภาครัฐและบุคลากรทางการแพทย์ ในการดูแลอาการเบื้องต้น และคัดแยกผู้ป่วยออกจากคนในครอบครัวและชุมชน รอการส่งต่อเข้ารับการรักษาในโรงพยาบาลหรือโรงพยาบาลสนามต่อไป
อนึ่ง การสนับสนุนงบประมาณการจัดตั้งศูนย์พักคอยฯ ครั้งนี้ เป็นการช่วยเหลือสังคม และประชาชน โดยเฉพาะผู้มีรายได้น้อยที่ติดเชื้อให้ได้มีที่พักคอยฯ ที่เหมาะสมตามมาตรฐานของกรมควบคุมโรค ระหว่างรอการส่งต่อเข้ารักษาตัวที่โรงพยาบาล ซึ่งสถานการณ์ขณะนี้มีจำนวนผู้ป่วยเพิ่มขึ้นอย่างต่อเนื่องในแต่ละวัน ธนาคารออมสิน จึงเล็งเห็นถึงความจำเป็นเร่งด่วนในการช่วยเหลือและสนับสนุนการจัดตั้งศูนย์พักคอยฯ ดังกล่าว สอดคล้องกับบทบาทธนาคารเพื่อสังคมของธนาคารออมสิน ที่มุ่งมั่นในการขับเคลื่อนและช่วยเหลือภารกิจเพื่อสังคมให้เกิดขึ้นอย่างเป็นรูปธรรมและรวดเร็ว
วันพุธที่ 8 มิถุนายน 2565
ผู้ว่าการรถไฟแห่งประเทศไทย ลงพื้นที่โครงการก่อสร้างรถไฟความเร็วสูงเชื่อม 3 สนามบิน ช่วงยมราช - พญาไท บริเวณชุมชนบุญร่มไทร
เพื่อติดตามความคืบหน้าการส่งมอบที่ดินให้ภาคเอกชน และมาตรการดูแลประชาขนที่ได้รับผลกระทบ
นายนิรุฒ มณีพันธ์ ผู้ว่าการรถไฟแห่งประเทศไทย (รฟท.) กระทรวงคมนาคม และผู้บริหาร รฟท. เดินทางลงพื้นที่โครงการก่อสร้างรถไฟความเร็วสูงเชื่อม 3 สนามบิน ช่วงยมราช - พญาไท บริเวณชุมชนบุญร่มไทร เพื่อติดตามความคืบหน้าการแก้ปัญหาการบุกรุก พร้อมกับติดตามการดูแลผู้ได้รับผลกระทบ ชุมชนในพื้นที่อย่างใกล้ชิด
นายนิรุฒ มณีพันธ์ ผู้ว่า รฟท. เปิดเผยว่า การลงพื้นที่เขตก่อสร้างรถไฟความเร็วสูงเชื่อม 3 สนามบิน ช่วงยมราช - พญาไท บริเวณชุมชนบุญร่มไทรครั้งนี้ เป็นการดำเนินการตามนโยบายของคณะอนุกรรมการแก้ไขปัญหาด้านที่ดินที่เกี่ยวข้องกับกระทรวงคมนาคม ซึ่งมีนายศักดิ์สยาม ชิดชอบ รัฐมนตรีว่าการกระทรวงคมนาคมเป็นประธาน ที่ให้ความสำคัญต่อการแก้ไขปัญหาความเดือดร้อนของพี่น้องประชาชนที่ได้รับผลกระทบจากโครงการลงทุนภาครัฐ ควบคู่กับการบริหารจัดการนำทรัพย์สินที่ดินมาพัฒนาให้เกิดประโยชน์สูงสุด
ทั้งนี้ ระหว่างการแก้ปัญหาการบุกรุกพื้นที่รฟท. ได้มีการพบปะพูดคุยกับชุมชนฯ เพื่อแก้ปัญหาการบุกรุก และหาทางออกร่วมกับชุมชนอย่างต่อเนื่อง โดยในส่วนของชุมชนบุญร่มไทร รฟท. ได้มีความร่วมมือกับการเคหะแห่งชาติ จัดสร้างอาคารที่พักอาศัยขนาด 315 ยูนิต บริเวณพื้นที่ริมบึงมักกะสัน เขตราชเทวี สำหรับรองรับการย้ายของชุมชนให้ไปเช่าอยู่อาศัยได้อย่างถูกต้องตามกฎหมาย ขณะนี้โครงการอยู่ระหว่างการขออนุมัติของหน่วยงานรัฐ และการออกแบบเพื่อก่อสร้าง ประกอบด้วย ห้องพักขนาด 28.5 ตารางเมตร ขนาด 1 ห้องนอน และขนาด 34.6 ตารางเมตร ขนาด 2 ห้องนอน และมีพื้นที่รองรับศูนย์ดูแลเด็ก ศูนย์สุขภาพสำหรับกลุ่มเปราะบาง ห้องประชุม พื้นที่ส่วนกลางสำหรับประกอบอาหาร พื้นที่เก็บรถเข็นสำหรับประกอบอาชีพ รวมถึงมีตลาดสดภายในชุมชน ซึ่งคาดว่าจะก่อสร้างในปี 2567 ระยะเวลาก่อสร้างประมาณ 1 ปี“รฟท. มีความตั้งใจอย่างยิ่งในการดูแลประชาชนทีได้รับผลกระทบจากโครงการลงทุนของรัฐ เพื่อยกระดับคุณภาพชีวิตของคนในชุมชนให้ดียิ่งขึ้น พร้อมทั้งเปิดโอกาสให้ประชาชนในพื้นที่ มีส่วนร่วมในการพิจารณาพื้นที่ปลูกสร้าง และรูปแบบที่พักอาศัยที่เหมาะสม ตลอดจนความสามารถในการชำระค่าเช่าของแต่ละครัวเรือน ซึ่งเป็นนโยบายที่รฟท. ให้ความสำคัญในการสร้างการมีส่วนร่วมกับชุมชนมาโดยตลอด”
นายนิรุฒกล่าวว่า ส่วนความคืบหน้าการส่งมอบที่ดินโครงการรถไฟความเร็วสูงเชื่อม 3 สนามบิน ขณะนี้ รฟท. สามารถแก้ปัญหาในภาพรวม พร้อมกับทำความเข้าใจกับผู้บุกรุกจนได้รับความยินยอมออกจากพื้นที่ครบ 100% แล้ว และหลังแก้ไขเสร็จรฟท. ได้กำหนดแผนส่งมอบพื้นที่ให้เอกชนผู้ได้รับสัมปทานโครงการในเดือนกรกฎาคม 2565
สำหรับโครงการรถไฟความเร็วสูงเชื่อม 3 สนามบิน ดอนเมือง - สุวรรณภูมิ - อู่ตะเภา ถือเป็นโครงการที่มีความสำคัญอย่างยิ่งต่อการพัฒนาเขตพัฒนาพิเศษภาคตะวันออก (อีอีซี) โดยตลอดโครงการมีระยะทาง 220 กิโลเมตร มูลค่าโครงการ 224,500 ล้านบาท ซึ่งจะก่อให้เกิดการลงทุน การจ้างงาน และสนับสนุนการท่องเที่ยว ก่อให้เกิดเติบโตทางเศรษฐกิจ และการขยายตัวของชุมชนได้ในอนาคตอันใกล้
วันศุกร์ที่ 6 พฤษภาคม 2565
เห็นชอบนำเข้าข้าวโพดเลี้ยงสัตว์เพิ่ม บรรเทาต้นทุนภาคปศุสัตว์
วันพฤหัสบดีที่ 5 พฤษภาคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลบรรเทาสถานการณ์ต้นทุนวัตถุดิบภาคปศุสัตว์
เห็นชอบผ่อนปรนมาตรการภาษีนำเข้าข้าวโพดเลี้ยงสัตว์ภายใต้ WTO ในโควตา
โดยให้องค์การคลังสินค้าและผู้นำเข้าทั่วไป สามารถนำเข้าข้าวโพดเลี้ยงสัตว์ได้ระหว่างเดือน พ.ค.-ก.ค.65
รวมระยะเวลา 3 เดือน ในอัตราภาษีร้อยละ 0 ปริมาณไม่เกิน 6 แสนตัน หรือร้อยละ 50
ของความต้องการใช้ข้าวโพดเลี้ยงสัตว์และวัตถุดิบทดแทน เพื่อเพิ่มปริมาณข้าวโพดเลี้ยงสัตว์ที่ยังไม่เพียงพอ
โดยจะมีการกำกับติดตามการดำเนินการอย่างใกล้ชิดเพื่อไม่ให้กระทบต่อเกษตรกรผู้ปลูกข้าวโพดเลี้ยงสัตว์ภาย
ในประเทศ และเร่งทำความตกลงกับผู้ประกอบการที่ได้สิทธิประโยชน์จากมาตรการครั้งนี้
ในการตรึงราคาสินค้าปศุสัตว์ที่จำหน่ายแก่ผู้บริโภคเพื่อบรรเทาผลกระทบต่อค่าครองชีพของประชาชนด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 22 ธันวาคม 2564
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์แก่กระทรวงวัฒนธรรมจุดในพิธีสวดมนต์ข้ามปี เพื่อความเป็นสิริมงคลยิ่งของการเข้าสู่ศักราชใหม่
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์แก่กระทรวงวัฒนธรรมจุดในพิธีสวดมนต์ข้ามปี
เพื่อความเป็นสิริมงคลยิ่งของการเข้าสู่ศักราชใหม่
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายกประทานไฟพระฤกษ์แก่กระทรวงวัฒนธรรมจุดในพิธีสวดมนต์ข้ามปีเพื่อความเป็นสิริมงคลยิ่งของการเข้าสู่ศักราชใหม่
วันที่ 22 ธันวาคม 2564 เวลา 14.00 น. ณ พระอุโบสถ วัดราชบพิธสถิตมหาสีมารามสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ประทานไฟพระฤกษ์ให้แก่กระทรวงวัฒนธรรม เพื่อเชิญไปถวายเจ้าคณะจังหวัดทุกจังหวัดทั่วประเทศ สำหรับจุดในพิธีสวดมนต์ข้ามปี เสริมสิริมงคลทั่วไทย ส่งท้ายปีเก่าวิถีใหม่ พุทธศักราช 2564 ต้อนรับศักราชใหม่ 2565 โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เป็นผู้แทนเข้ารับการประทานไฟพระฤกษ์ มีนางยุถิกา อิศรางกูร ณ อยุธยา รองปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา และผู้บริหารกระทรวงวัฒนธรรมเข้าร่วม
นายอิทธิพล กล่าวว่า กระทรวงวัฒนธรรม ได้รับพระเมตตาจากสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ได้ประทานไฟพระฤกษ์ให้แก่กระทรวงวัฒนธรรม เพื่อเชิญไปถวายเจ้าคณะจังหวัดทุกจังหวัดทั่วประเทศ และมีพิธีมอบไฟพระฤกษ์ประทาน ในวันที่ 23 ธันวาคม 2564 เวลา 08.00 น. ณ ห้อง Auditorium ชั้น G อาคารหอศิลป์แห่งชาติ กระทรวงวัฒนธรรม โดยเจ้าหน้าที่สำนักงานวัฒนธรรมจังหวัดทั้ง 76 จังหวัดทั่วประเทศ ร่วมพิธีรับไฟพระฤกษ์ประทานหน้าพระรูปสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เพื่ออัญเชิญไปถวายแด่เจ้าคณะจังหวัด
ทั่วประเทศ นำไปมอบแก่เจ้าอาวาสวัดที่จัดพิธีสวดมนต์ข้ามปีทั่วประเทศ ระหว่างวันที่ 31 ธันวาคม 2564 - 1 มกราคม 2565 เพื่อความศักดิ์สิทธิ์ ความรุ่งโรจน์ ความสำเร็จ ความสามัคคี อันเป็นการสร้างขวัญและกำลังใจแก่พุทธศาสนิกชนที่เข้าร่วมในพิธี และเป็นสิริมงคลยิ่งของการเข้าสู่ศักราชใหม่
วันอังคารที่ 7 ธันวาคม 2564
นายกฯ รับทราบ ไทยพบ "โอไมครอน" รายแรก ขอตระหนักแต่อย่าตระหนก มั่นใจสาธารณสุขไทยมีศักยภาพ
.....
พล.อ.ประยุทธ์ จันทร์โอชา นายกรัฐมนตรี และ รมว.กลาโหม รับทราบรายงานจาก สธ. ถึงการตรวจพบผู้ป่วยโควิด-19 ที่ต้องสงสัยติดเชื้อสายพันธุ์ “โอไมครอน” รายแรกของไทย เป็นนักท่องเที่ยวชาวอเมริกันที่เดินทางมาจากสเปนที่เข้าโครงการ Test & Go ซึ่งถือว่าไทยเป็นอันดับที่ 47 ของโลกที่พบผู้ติดเชื้อสายพันธุ์นี้ หลังจากตรวจตัวอย่างพบความเข้ากันได้กับจีโนมของโอไมครอนสูงถึง 99.92%
.
โดย สธ. ยืนยันว่าสายพันธุ์ส่วนใหญ่ที่พบขณะนี้ในไทยยังเป็นสายพันธุ์เดลตา ซึ่งรัฐบาลจะติดตามสถานการณ์โควิด-19 อย่างใกล้ชิด ขณะนี้ยังไม่มีการเปลี่ยนแนวทางหรือนโยบาย ทุกอย่างจะต้องนำเข้าสู่ที่ประชุม ศบค. ต่อไป
.
พร้อมเชื่อมั่นระบบสาธารณสุขไทยที่มีประสิทธิภาพ ขอให้ประชาชนตระหนักแต่อย่าได้ตระหนก และป้องกันตนเองขั้นสูงสุดตลอดเวลา และเข้ารับการฉีดวัคซีนที่รัฐจัดหาให้ รวมถึงวัคซีนบูสเตอร์ตามระยะเวลาที่เหมาะสมต่อไป
#ไทยคู่ฟ้า#ร่วมต้านโควิด19
-------------------
วันเสาร์ที่ 6 พฤศจิกายน 2564
ไทยพร้อมร่วมมือด้านการเกษตรและอาหารในการส่งเสริมการเชื่อมโยงระดับประชาชนบนข้อริเริ่มหนึ่งแถบหนึ่งเส้นทาง
ไทยพร้อมร่วมมือด้านการเกษตรและอาหารในการส่งเสริมการเชื่อมโยงระดับประชาชนบนข้อริเริ่มหนึ่งแถบหนึ่งเส้นทาง บนพื้นฐานข้อตกลงว่าด้วยการอำนวยความสะดวกทางการค้าขององค์การการค้าโลก เพื่อผลประโยชน์ทั้งในด้านความปลอดภัยของผู้บริโภคและความมั่งคั่งของประชาชน
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวปาฐกถาในการประชุม “หนึ่งแถบหนึ่งเส้นทาง” เกษตรเชิงนิเวศและความปลอดภัยทางอาหาร ครั้งที่ 15 ในหัวข้อ “ความร่วมมือด้านการเกษตรและอาหารในการส่งเสริมการเชื่อมโยงระดับประชาชนบนข้อริเริ่มหนึ่งแถบหนึ่งเส้นทาง” ซึ่งข้อริเริ่มหนึ่งแถบหนึ่งเส้นทาง หรือ BRI เป็นนโยบายสำคัญของสาธารณรัฐประชาชนจีน ที่เชื่อมโยงภูมิภาคและมีความครอบคลุมในทุกมิติของการพัฒนา การเติบโตทางเศรษฐกิจที่ยั่งยืนและครอบคลุม จึงจำเป็นต้องอาศัยโครงสร้างพื้นฐานที่ตอบสนองต่อความต้องการของทุกภาคส่วน ที่สามารถเชื่อมโยงทั้งภายในและภายนอกประเทศ เพื่อขยายความครอบคลุมของกิจกรรมทางเศรษฐกิจออกไปให้ได้ประโยชน์สูงสุดร่วมกันของภูมิภาค
สำหรับเส้นทางยุทธศาสตร์สำคัญบนระเบียงเศรษฐกิจคาบสมุทรอินโดจีน ซึ่งเป็นหนึ่งในหกระเบียงเศรษฐกิจภายใต้ข้อริเริ่มหนึ่งแถบหนึ่งเส้นทางนั้น นับว่าทำเลที่ตั้งของประเทศไทยสามารถเป็นจุดเชื่อมต่อของสมาชิกอาเซียนได้ทั้งทางบกและทางทะเล โดยประเทศไทยมีส่วนร่วมในข้อริเริ่มหนึ่งแถบหนึ่งเส้นทาง ผ่านความตกลงการค้าเสรีจีน-อาเซียน และความร่วมมือด้านคมนาคม โดยเฉพาะเส้นทางรถไฟจีน – ลาว – ไทย ซึ่งหากดำเนินการแล้วเสร็จ ไม่เฉพาะ 3 ประเทศที่เชื่อมต่อกันเท่านั้น แต่ยังสามารถเชื่อมต่อกันทั้งภูมิภาคเอเชียตะวันออกเฉียงใต้ผ่านจีนไปยังภูมิภาคอื่น ๆ ของโลก นับว่าโครงข่ายคมนาคมภายใต้ข้อริเริ่มหนึ่งแถบหนึ่งเส้นทางนี้ นอกจากจะอำนวยความสะดวกในการขนส่งและการค้าระหว่างประเทศ แต่ยังหมายรวมถึงความเป็นอยู่ที่ดีของประชาชนของประเทศที่อยู่บนเส้นทางดังกล่าวด้วย
รัฐมนตรีว่าการกระทรวงเกษตรและสหกรณ์ กล่าวต่อไปว่า ในฐานะที่ไทยเป็นประเทศผู้ส่งออกสินค้าเกษตรและอาหาร มุ่งหวังให้การพัฒนาการเชื่อมโยงเส้นทางการคมนาคม ภายใต้ข้อริเริ่มหนึ่งแถบหนึ่งเส้นทางนี้ จะเป็นส่วนช่วยส่งเสริมให้การขนส่งสินค้าเกษตรและอาหารระหว่างกันมีความสะดวกและรวดเร็วขึ้น และช่วยลดความเสียหายและระยะเวลาในการขนส่ง รวมถึงส่งผลให้เกิดความร่วมมือในการปฏิรูประบบเกษตรและอาหารที่จะสร้างการเจริญเติบโตทางเศรษฐกิจ พร้อมกับการดูแลอนุรักษ์ระบบนิเวศและสิ่งแวดล้อม ลดผลกระทบจากการเปลี่ยนแปลงสภาพภูมิอากาศ เพื่อให้บรรลุเป้าหมายการพัฒนาที่ยั่งยืนในภาคอุตสาหกรรมเกษตรและอาหาร
อย่างไรก็ตาม ผลสำเร็จของการส่งเสริมและพัฒนาความเชื่อมโยงที่มีคุณภาพสูงและปฏิบัติได้จริงนั้น ต้องตั้งอยู่บนพื้นฐานของการมีส่วนร่วมและการหารืออย่างกว้างขวางของประเทศบนเส้นทางนี้ ที่จะต้องแสดงความมุ่งมั่นสนับสนุนให้เกิดความร่วมมือและการประสานงานที่ดีขึ้นระหว่างหน่วยงานที่เกี่ยวข้อง โดยอยู่บนพื้นฐานข้อตกลงว่าด้วยการอำนวยความสะดวกทางการค้าขององค์การการค้าโลก ให้เป็นไปเพื่อผลประโยชน์ทั้งในด้านความปลอดภัยของผู้บริโภคและความมั่งคั่งของประชาชนในทุกประเทศตลอดเส้นทาง ซึ่งเชื่อมั่นว่ารัฐบาลไทยและสาธารณรัฐประชาชนจีน จะร่วมมือกันในการส่งเสริมความร่วมมือในทุกระดับ ตั้งแต่ภาครัฐ ภาคธุรกิจ และภาคประชาชน และใช้กรอบความร่วมมือภายใต้ข้อริเริ่มหนึ่งแถบหนึ่งเส้นทางของจีน และโมเดลเศรษฐกิจ BCG ไทย เพื่อส่งเสริมการเกษตรเชิงนิเวศและความปลอดภัยทางอาหาร และร่วมพัฒนาระบบเกษตรและอาหารให้เป็นเครื่องมือในการสร้างเศรษฐกิจที่ยั่งยืนต่อไป
วันอังคารที่ 15 มิถุนายน 2564
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานพิธีวางศิลาฤกษ์ อาคารสำนักงาน 2 อาคารสำนักงานสถาบันวิทยาการท่าอากาศยานและสายงานมาตรฐานท่าอากาศยานและการบิน ทอท.
...
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานพิธีวางศิลาฤกษ์ อาคารสำนักงาน 2 อาคารสำนักงานสถาบันวิทยาการท่าอากาศยานและสายงานมาตรฐานท่าอากาศยานและการบิน บริษัท ท่าอากาศยานไทย จำกัด (มหาชน)
นายศักดิ์สยาม ชิดชอบ รัฐมนตรีว่าการกระทรวงคมนาคม เป็นประธานพิธีวางศิลาฤกษ์อาคารสำนักงาน 2 อาคารสำนักงานสถาบันวิทยาการท่าอากาศยานและสายงานมาตรฐานท่าอากาศยานและการบิน บริษัท ท่าอากาศยานไทย จำกัด (มหาชน) (ทอท.) พร้อมด้วย นายพิศักดิ์ จิตวิริยะวศิน รองปลัดกระทรวงคมนาคม ร่วมพิธี โดยมี นายนิตินัย ศิริสมรรถการ กรรมการผู้อำนวยการใหญ่ ทอท. ผู้บริหารระดับสูง และเจ้าหน้าที่ ให้การต้อนรับ ในวันที่ 14 มิถุนายน 2564 ณ บริเวณพื้นที่ก่อสร้างอาคารสำนักงาน 2 สำนักงานใหญ่ ทอท.
อาคารสำนักงาน 2 อาคารสำนักงานสถาบันวิทยาการท่าอากาศยานและสายงานมาตรฐานท่าอากาศยานและการบิน ก่อสร้างขึ้นเพื่อรองรับการเติบโตของจำนวนบุคลากรของ ทอท. ในอนาคตให้เพียงพอสำหรับการปฏิบัติงานอย่างมีประสิทธิภาพ รวมทั้งเป็นอาคารที่รองรับการฝึกอบรมบุคลากรจำนวนมาก โดยเน้นงานด้านวิชาการ ซึ่งสามารถใช้งานร่วมกับงานด้านมาตรฐานท่าอากาศยานและการบิน
วันเสาร์ที่ 30 เมษายน 2565
โฆษกรัฐบาลเผย นายกฯ ปลื้มประเทศไทยเป็นเจ้าภาพ “MotoGP 2022” ต่อเนื่อง เชื่อมั่นศักยภาพการจัดงานกีฬานานาชาติของไทย พร้อมสั่งการทุกหน่วยงานต่อยอดนโยบาย Soft Power อย่างสร้างสรรค์
โฆษกรัฐบาลเผย นายกฯ ปลื้มประเทศไทยเป็นเจ้าภาพ “MotoGP 2022” ต่อเนื่อง เชื่อมั่นศักยภาพการจัดงานกีฬานานาชาติของไทย พร้อมสั่งการทุกหน่วยงานต่อยอดนโยบาย Soft Power อย่างสร้างสรรค์ ดึงดูดนักท่องเที่ยวและกระตุ้นเศรษฐกิจ
วันนี้ (30 เมษายน 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามและชื่นชมที่ประเทศไทยได้เป็นเจ้าภาพจัดการแข่งขันรถจักรยานยนต์ชิงแชมป์โลก รายการ โมโต จีพี (MotoGP) อีกครั้ง ถือเป็นโอกาสพัฒนาศักยภาพกีฬาไทยอย่างมีประสิทธิภาพในทุกมิติ ทั้งยังเป็นอีกหนึ่งแนวทางในการกระตุ้นเศรษฐกิจและการท่องเที่ยวไทย
โฆษกประจำสำนักนายกรัฐมนตรี กล่าวว่า ประเทศไทยเคยประสบความสำเร็จในการเป็นเจ้าภาพการแข่งขัน MotoGP เมื่อปี 2562 มาแล้ว ซึ่งครั้งนี้ถือเป็นโอกาสกระตุ้นเศรษฐกิจด้วยเม็ดเงินหมุนเวียนในจังหวัดบุรีรัมย์และจังหวัดภาคอีสานรวมกว่า 4,000 ล้านบาท มีผู้เข้าร่วมงานทั้งหมดกว่า 2.2 แสนคน เป็นชาวไทย 1.6 แสนคน และนักท่องเที่ยวต่างชาติ 5.9 หมื่นคน ทำให้เกิดการจ้างงานในพื้นที่รวม 5,466 ตำแหน่ง เห็นได้ว่าการเป็นเจ้าภาพ MotoGP เป็นโอกาสสร้างรายได้กระตุ้นเศรษฐกิจและการท่องเที่ยวอย่างเป็นรูปธรรม รัฐบาลจึงผลักดันไทยให้เป็นเจ้าภาพจัดการแข่งขันรถจักรยานยนต์ชิงแชมป์โลก รายการ โมโต จีพี (MotoGP) ด้วยแนวคิดสนับสนุนการท่องเที่ยวเชิงกีฬา (Sport Tourism) ดึงดูดเรดาร์ของโลกและนักท่องเที่ยวต่างชาติผ่านการเป็นโมเดลของการเป็นเจ้าภาพจัดการแข่งขันระดับโลก เพื่อเป็นโอกาสต่อยอดสนับสนุนกระตุ้นเศรษฐกิจไทยในปีนี้ไทยได้รับเลือกเป็นเจ้าภาพการแข่งขันรถจักรยานยนต์ชิงแชมป์โลก “MotoGP 2022” สนามที่ 18 ซึ่งมีกำหนดจัดขึ้นระหว่างวันที่ 30 กันยายน - 2 ตุลาคม 2565 ณ สนามช้างอินเตอร์เนชั่นแนลเซอร์กิต จ.บุรีรัมย์ และไทยจะเป็นเจ้าภาพจัดการแข่งขันฯ ต่อไปจนถึงปี 2569
นายธนกร กล่าวว่า นายกรัฐมนตรียินดีและเชื่อมั่นในศักยภาพและความพร้อมของประเทศ ทั้งด้านสถานที่จัดการแข่งขันที่มีมาตรฐานสากล ด้านการบริหารจัดการกิจกรรมการแข่งขันที่ไทยมีความชำนาญ ด้านทรัพยากรที่พร้อมต่อการใช้จัดการแข่งขันระดับโลก ทรัพยากรบุคคลที่มีประสบการณ์ ความรู้ ความเชี่ยวชาญ ตลอดจนเอกลักษณ์ความเป็นไทย ที่สามารถดึงดูดสร้างความประทับใจให้นักท่องเที่ยวผู้มาเยือนได้อย่างดี รวมทั้ง นายกรัฐมนตรีได้เป็นกำลังใจให้นักกีฬาชาวไทยที่เข้าร่วมการแข่งขันฯ ให้ประสบความสำเร็จตามเป้าหมายที่มุ่งมั่นตั้งใจ และได้รับประสบการณ์ที่ดี อีกทั้งเน้นย้ำหน่วยงานที่เกี่ยวข้องให้บริหารงานภายใต้มาตรการป้องกันและรับมือการแพร่ระบาดของโรคโควิด-19 ด้วยความเข้มงวดรอบคอบ และหากมีโอกาสให้สนับสนุนใช้ Soft Power ที่ไทยมีในหลากหลายมิติ เพื่อสร้างความประทับใจ เป็นอีกแรงผลักดัน Soft Power ของไทยในเวทีโลก
วันพุธที่ 8 ธันวาคม 2564
กสร. ลุยปั้นที่ปรึกษามาตรฐานแรงงานไทย สร้างบรรทัดฐานใหม่ด้านแรงงาน
กรมสวัสดิการและคุ้มครองแรงงาน (กสร.) เสริมสร้างบุคลากรภาครัฐเพื่อเป็นที่ปรึกษามาตรฐานแรงงานไทย สร้างบรรทัดฐานการปฏิบัติต่อแรงงาน สถานประกอบกิจการ เพื่อเป็นแนวทางการบริหารจัดการด้านแรงงานอย่างมีจริยธรรม เพิ่มศักยภาพการแข่งขันในเวทีการค้าโลก
นายนิยม สองแก้ว อธิบดีกรมสวัสดิการและคุ้มครองแรงงานเปิดเผยว่า ปัจจุบันกระทรวงแรงงาน ภายใต้การกำกับดูแลของนายสุชาติ ชมกลิ่น รัฐมนตรีว่าการกระทรวงแรงงานกำหนดนโยบายสำคัญในการพัฒนาปรับปรุงและส่งเสริมการคุ้มครองแรงงาน ระบบสวัสดิการแรงงาน และหลักประกันทางสังคมเพื่อยกระดับคุณภาพชีวิตแรงงาน จึงมอบหมายให้ กสร. ดำเนินการสร้างบรรทัดฐานการปฏิบัติต่อแรงงานที่แสดงถึงความรับผิดชอบทางสังคมด้านแรงงานของธุรกิจ สถานประกอบกิจการทุกประเภท ทุกขนาดสามารถใช้เป็นแนวทางในการบริหารจัดการด้านแรงงานและดำเนินการธุรกิจอย่างมีจริยธรรม ตามนโยบายหลักในการรณรงค์ส่งเสริมและพัฒนาให้สถานประกอบกิจการเข้าสู่ระบบมาตรฐานแรงงานไทย และปฏิบัติสอดคล้องตามข้อกำหนดมาตรฐานแรงงานไทย เพื่อก่อให้เกิดประโยชน์ต่อสถานประกอบกิจการ แรงงาน และประเทศที่แสดงถึงภาพลักษณ์อันดี ซึ่งการส่งเสริมสถานประกอบกิจการให้เข้าสู่ระบบมาตรฐานแรงงานไทย ต้องอาศัยผู้ที่มีความรู้ความสามารถและมีความเข้าใจเชิงลึกเกี่ยวกับข้อกำหนดมาตรฐานแรงงานไทย เพื่อทำหน้าที่ในการให้คำปรึกษา แนะนำ พัฒนาสถานประกอบกิจการให้มีระบบบริหารจัดการแรงงานที่ดี สอดคล้องตามข้อกำหนดมาตรฐานแรงงานไทย โดยมุ่งเน้นให้แรงงานได้รับการยอมรับความทัดเทียม มีรายได้ที่เหมาะสมและมีความปลอดภัยในการทำงานซึ่งเป็นพื้นฐานที่สำคัญที่จะทำให้ภาคธุรกิจเกิดการพัฒนาอย่างยั่งยืน
อธิบดี กสร. กล่าวเพิ่มเติมว่า กรมได้กำหนดนโยบายส่งเสริม สนับสนุนให้สถานประกอบกิจการจัดทำระบบมาตรฐานแรงงานไทยอย่างต่อเนื่องตั้งแต่ปี 2546 จนถึงปัจจุบัน มีสถานประกอบกิจการที่อยู่ในระบบมาตรฐานแรงงานไทยทั่วประเทศ จำนวน 1,256 แห่ง ยกระดับคุณภาพชีวิตแรงงาน จำนวน 594,520 คน โดยกรมได้จัดอบรมโครงการเสริมสร้างบุคลากรภาครัฐเพื่อเป็นที่ปรึกษามาตรฐานแรงงานไทย ในวันที่ 8 – 9 ธันวาคม 2564 ผู้เข้ารับการฝึกอบรม ประกอบด้วย บุคลากรที่รับผิดชอบงานด้านมาตรฐานแรงงานไทย จากส่วนกลางและส่วนภูมิภาค จำนวน 100 คน โครงการนี้จึงถือเป็นอีกก้าวหนึ่งในการเติมความรู้ ความเข้าใจเกี่ยวกับข้อกำหนดมาตรฐานแรงงานไทย มรท.8001-2563 เพื่อให้บุคลากรภาครัฐสามารถนำไปเผยแพร่ ถ่ายทอดต่อเพื่อนร่วมงานหรือผู้ที่เกี่ยวข้อง และสามารถให้คำปรึกษาแนะนำเกี่ยวกับการจัดทำระบบมาตรฐานแรงงานไทยให้กับสถานประกอบกิจการได้อย่างมีประสิทธิภาพและเป็นไปในทิศทางเดียวกัน ซึ่งจะช่วยเพิ่มศักยภาพการแข่งขันในเวทีการค้าโลกจนนำไปสู่คุณภาพชีวิตแรงงานที่ดีอย่างยั่งยืน
วันอาทิตย์ที่ 8 พฤษภาคม 2565
โฆษกรัฐบาล เผย “นายกฯ” ชื่นชมหน่วยงานและประชาชน ทำให้ WHO ยกย่องไทยเป็นประเทศต้นแบบในการรับมือโรคโควิด-19 อันดับ 3 ของโลก ขณะที่วันนี้พบผู้ติดเชื้อโควิด-19 รายใหม่ 8,081 ราย
โฆษกรัฐบาล เผย “นายกฯ” ชื่นชมหน่วยงานและประชาชน ทำให้ WHO ยกย่องไทยเป็นประเทศต้นแบบในการรับมือโรคโควิด-19 อันดับ 3 ของโลก ขณะที่วันนี้พบผู้ติดเชื้อโควิด-19 รายใหม่ 8,081 ราย
วันที่ 8 พฤษภาคม 2565 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมและขอบคุณหน่วยงานทุกภาคส่วนและประชาชนที่ร่วมกันปฏิบัติตามมาตรการป้องกันโควิด-19 ส่งผลให้องค์การอนามัยโลก (WHO) เลือกประเทศไทยให้เป็นประเทศต้นแบบลำดับที่ 3 ของโลก ในการรับมือการแพร่ระบาดของโรคโควิด-19 ได้เป็นอย่างดี โดยคณะผู้เชี่ยวชาญองค์การอนามัยโลกและทีมประเทศไทย พบว่า ประเทศไทยมีการบริหารจัดการตอบโต้ภาวะฉุกเฉินด้านสาธารณสุขกรณีโควิด-19 มีความยืดหยุ่น ปรับตัวไปตามสถานการณ์ และเน้นการปฏิบัติได้จริง โดยพบปัจจัยสำคัญ คือ 1) มีการสนับสนุนโดยผู้บริหารระดับสูงที่กำหนดนโยบายประเทศ 2) ระบบสาธารณสุขไทยมีความเข้มแข็งจากการลงทุนในระบบหลักประกันสุขภาพถ้วนหน้าและระบบปฐมภูมิมาอย่างต่อเนื่องกว่า 4 ทศวรรษ 3) มีความร่วมมือเชื่อมต่อทุกภาคส่วน ทั้งภาครัฐ เอกชน ประชาสังคม และภาคการศึกษา รวมถึง อสม. 4) มีกระบวนการสร้างการมีส่วนร่วมกับประชาชนและชุมชน และ 5) มีการใช้เทคโนโลยีดิจิทัล นวัตกรรมและการวิจัยเพื่อการตัดสินใจบนพื้นฐานข้อมูล
ทั้งนี้ นายกรัฐมนตรีย้ำว่า สิ่งนี้ไม่ใช่ความสำเร็จของรัฐบาลเพียงเท่านั้น แต่เป็นความสำเร็จร่วมกันของทุกภาคส่วน และที่สำคัญเป็นผลมาจากการได้รับความร่วมมือที่ดีจากประชาชนคนไทยทุกคน อย่างไรก็ตาม ขอทุกคนอย่าเพิ่งประมาทยังคงต้องปฏิบัติตามมาตรการป้องกันโควิด-19 เพื่อให้ไทยกลับเข้าสู่สถานการณ์ปกติโดยเร็ว
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 8,081 ราย จำแนกเป็น ผู้ติดเชื้อในประเทศ 8,077 ราย และผู้ป่วยมาจากต่างประเทศ 4 ราย ผู้เสียชีวิตเพิ่มขึ้น 54 ราย ผู้ที่กำลังรักษาตัว 91,279 ราย และมียอดผู้ที่หายป่วยกลับบ้านแล้ว 10,588 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 2,101,415 ราย จำนวนผู้ที่หายป่วยสะสมจำนวน 2,035,989 ราย
วันอังคารที่ 10 สิงหาคม 2564
ศบค.มท. แจ้งทุกจังหวัด และ กทม. พิจารณาดำเนินการตามประเด็นข้อเสนอแนะ/ข้อสั่งการ ผลการประชุม ศปก.ศบค.
ศบค.มท. แจ้งทุกจังหวัด และ กทม. พิจารณาดำเนินการตามประเด็นข้อเสนอแนะ/ข้อสั่งการ ผลการประชุม ศปก.ศบค.
วันนี้ (10 ส.ค. 64) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) เปิดเผยว่า ศูนย์ปฏิบัติการ ศูนย์บริหารสถานการณ์โควิด-19 (ศปก.ศบค.) ได้จัดประชุมเมื่อวันที่ 4 สิงหาคม 2564 ซึ่งมีประเด็นข้อเสนอแนะ/ข้อสั่งการที่เกี่ยวข้องกับกรุงเทพมหานครและจังหวัด
เพื่อให้การดำเนินการในประเด็นที่เกี่ยวข้องเป็นไปตามมติที่ประชุม นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร จึงได้สั่งการไปยังผู้ว่าราชการจังหวัดทุกจังหวัด และกรุงเทพมหานคร ดำเนินการบริหารจัดการวัคซีน โดยเร่งรัดฉีดวัคซีนให้กลุ่มผู้สูงอายุ โรคเรื้อรัง และหญิงตั้งครรภ์ ทั้งในจุดฉีดวัคซีนที่เป็นในโรงพยาบาลและจุดฉีดนอกโรงพยาบาล โดยเฉพาะพื้นที่กรุงเทพมหานครและปริมณฑล และจังหวัดพื้นที่ควบคุมสูงสุดและเข้มงวด นอกจากนี้ ให้จังหวัดภูเก็ต ดำเนินการด้านการป้องกันและการควบคุมโรคเพิ่มเติม ในการดำเนินโครงการ Phuket Sandbox โดยนำข้อสังเกตและข้อเสนอแนะของกระทรวงสาธารณสุขเกี่ยวกับการดำเนินมาตรการสาธารณสุขในการควบคุมและป้องกันการแพร่ระบาดของโรคโควิด-19 โดยเฉพาะในกลุ่มคนไทยที่เดินทางเข้าไปทำงานหรือพักอาศัยในจังหวัดภูเก็ต โดยมุ่งเน้นสอบสวนโรคที่รวดเร็วเพื่อสามารถควบคุมการแพร่ระบาด และบริหารจัดการเตียงในสถานพยาบาลให้เพียงพอ รวมถึงการใช้ชุดตรวจแบบ Antigen Test Kit ด้วยความรอบคอบ
วันพฤหัสบดีที่ 23 ธันวาคม 2564
โฆษกรัฐบาลชี้แจง กทม. ยืนยันเอกชนที่ได้รับอนุญาตแล้ว สามารถ​จัดงานช่วงปีใหม่ได้  แต่กำชับให้คุมเข้ม มาตรการป้องกันโควิด-19 ที่ยกเลิกเฉพาะงานกทม. เป็นเจ้าภาพ คือสวดมนต์ข้ามปีและงานรื่นเริง ถ. ลาดหญ้า
โฆษกรัฐบาลชี้แจง กทม. ยืนยันเอกชนที่ได้รับอนุญาตแล้ว สามารถ​จัดงานช่วงปีใหม่ได้  แต่กำชับให้คุมเข้ม มาตรการป้องกันโควิด-19 ที่ยกเลิกเฉพาะงานกทม. เป็นเจ้าภาพ คือสวดมนต์ข้ามปีและงานรื่นเริง ถ. ลาดหญ้า
นายธนกร วังบุญคงชนะ โฆษกประจำสำนักนายกรัฐมนตรี เผย จากกรณีที่มีความเข้าใจผิดจากกระแสข่าว กรุงเทพมหานครแถลงข่าวยกเลิกการจัดงานเทศกาลขึ้นปีใหม่นั้น พลตำรวจเอก อัศวิน ขวัญเมือง ผู้ว่าราชการกรุงเทพมหานครได้รายงานข้อเท็จจริงให้ พลเอก ประยุทธ์ จันทร์โอชา นายกรัฐมนตรีและรัฐมนตรีกลาโหมในฐานะ ผอ. ศบค. ทราบว่า กรุงเทพมหานครงดการจัดงานในส่วนงานที่เป็นเจ้าภาพจัดเองในปีนี้ ซึ่งมีเพียง 2 งาน คือ 1.งานสวดมนต์ข้ามปี ที่บริเวณด้านหน้าลานคนเมือง ศาลาว่าการกรุงเทพมหานคร และ 2.งานรื่นเริง ที่ถนนลาดหญ้า ส่วนภาคเอกชนที่ได้ยื่นขออนุญาตจัดงานในพื้นที่กรุงเทพมหานคร และได้รับอนุญาตแล้วสามารถจัดงานได้ โดยกำชับให้เพิ่มความเข้มข้นในมาตรการเฝ้าระวังโควิด -19 ตามที่ ศบค. ได้กำหนดไว้
นายธนกร ปฏิเสธกระแสข่าวที่ว่ารัฐบาลประกาศยกเลิกกิจกรรมปีใหม่ทั้งหมดนั้น ไม่เป็นความจริง โดยยังคงอนุญาตให้มีการจัดงานกิจกรรมในช่วงวันปีใหม่ได้ ทั้งนี้ยึดตามมติคณะกรรมการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ครั้งที่ 20/2564 ที่มีมติเมื่อวันที่ 13 ธันวาคม 2564 ที่ผ่านมาที่อนุญาตให้ทุกพื้นที่ให้เปิดบริการและดื่มสุราได้ในคืนวันที่ 31 ธ.ค. 64 - 1 ม.ค. 65 ได้ไม่เกิน 01.00 น. เฉพาะร้านที่อากาศถ่ายเทได้สะดวก มาตรการจัดงานปีใหม่ตั้งแต่ 1,000 คน ขึ้นไป ผู้ร่วมงานต้องฉีดวัคซีน 2 เข็ม และ/หรือ มีการตรวจ ATK ทั้งนี้ ยังสามารถจัดงานกิจกรรมในวันปีใหม่ได้ ซึ่งในแต่ละพื้นที่ที่มีจัดงาน/กิจกรรม เป็นการบริหารจัดการของแต่ละพื้นที่ขึ้นกับ คณะกรรมการ ในระดับจังหวัดที่เห็นสมควร นายกรัฐมนตรีกำชับให้ทุกพื้นที่ติดตามผู้จัดงานให้ปฏิบัติตามประกาศ ศบค. และมาตรการของกระทรวงสาธารณสุข ทั้ง Covid Free Setting การคัดกรองผู้เข้าร่วมงาน การแสดงผลตรวจ ATK  อย่างเคร่งครัด ส่วนผู้ร่วมงานก็ต้องปฏิบัติตามมาตรการ Universal Prevention การเว้นระยะ การสวมหน้ากากอนามัย และหลีกเลี่ยงอยู่ในที่แออัดด้วย
.................
วันอาทิตย์ที่ 8 สิงหาคม 2564
กทม. เพิ่มเตียงไอซียูต่อเนื่อง รองรับผู้ป่วยสีแดง
....
กทม. เร่งเพิ่มเตียงรองรับผู้ป่วยโควิด-19 ที่มีอาการรุนแรงระดับสีแดงในพื้นที่ต่าง ๆ สำหรับที่ศูนย์การเรียนรู้โรงพยาบาลราชพิพัฒน์ ได้ปรับห้องที่ใช้รับรักษาผู้ป่วยเป็น Modular ICU ขณะนี้มีเตียงไอซียูรวม 40 เตียง
.
นอกจากนี้กำลังปรับพื้นที่สร้างห้องความดันลบ เพื่อรองรับผู้ป่วยสีแดงเพิ่มเติมอีก 40 เตียง ซึ่งจะทำให้ทั่ว กทม.มีเตียงสำหรับผู้ป่วยสีแดง รวมเป็น 165 เตียง
.
Modular ICU เป็นห้องรักษาผู้ป่วยที่มีประสิทธิภาพเทียบเท่า ICU ในโรงพยาบาลขนาดใหญ่ มีอุปกรณ์ทางการแพทย์ ทั้งเครื่องช่วยหายใจ เครื่องติดตามสัญญาณชีพ การให้ออกซิเจน ระบบการสื่อสาร และมีห้องความดันลบ และมีทีมแพทย์คอยดูแลอย่างใกล้ชิด
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 10 สิงหาคม 2565
ผู้ว่าฯ สมุทรสงคราม ชวนส่งกำลังใจเชียร์ “ครูกี้” ว่ายน้ำข้ามจังหวัด 20 กม. เทิดพระเกียรติ “สมเด็จพระบรมราชชนนีพันปีหลวง” เนื่องในวันแม่แห่งชาติ 12 สิงหาคม 2565 นี้
ผู้ว่าฯ สมุทรสงคราม ชวนส่งกำลังใจเชียร์ “ครูกี้” ว่ายน้ำข้ามจังหวัด 20 กม. เทิดพระเกียรติ “สมเด็จพระบรมราชชนนีพันปีหลวง” เนื่องในวันแม่แห่งชาติ 12 สิงหาคม 2565 นี้
เมื่อวันที่ 10 สิงหาคม 2565 นายขจร ศรีชวโนทัย ผู้ว่าราชการจังหวัดสมุทรสงคราม เปิดเผยว่า ขอเชิญชาวจังหวัดสมุทรสงคราม ร่วมส่งกำลังใจให้ นางสาววิศรุตา ฟอร์ซอง หรือครูกี้ อดีตผู้ป่วยมะเร็งระยะสุดท้าย ในกิจกรรมว่ายน้ำมาราธอนเดี่ยวระยะไกลจากจังหวัดราชบุรีเข้าสู่จังหวัดสมุทรสงครามเพื่อเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในวันศุกร์ที่ 12 สิงหาคม 2565 จึงขอเชิญชวนชาวจังหวัดสมุทรสงคราม ร่วมส่งกำลังใจให้ครูกี้ทำกิจกรรมนี้ให้สำเร็จ
ทั้งนี้ กิจกรรม "ว่ายน้ำเดี่ยวข้ามจังหวัดในแม่น้ำแม่กลองมีระยะทาง 20 กิโลเมตรเพื่อเทิดพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง" ดังกล่าวในครั้งนี้ เพื่อสร้างแรงบันดาลใจแด่ผู้ป่วยมะเร็งทั้งประเทศ ซึ่งครูกี้จะเริ่มต้นการว่ายน้ำที่ท่าน้ำหน้าวัดพเนินพลู อำเภอเมืองราชบุรี จังหวัดราชบุรี ในเวลา 06.00 น. ว่ายน้ำตามแม่น้ำแม่กลองมาสิ้นสุดการว่ายน้ำบริเวณท่าน้ำ หน้าที่ว่าการอำเภออัมพวา จังหวัดสมุทรสงคราม เวลาประมาณ 15.00 น.
นายขจร ศรีชวโนทัย ผู้ว่าราชการจังหวัดสมุทรสงครามกล่าวเพิ่มเติมว่า ถือเป็นการว่ายน้ำแสดงเพื่อความจงรักภักดี และสำนึกในพระมหากรุณาธิคุณต่อสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง อันหาที่สุดมิได้ในวันแม่แห่งชาติ 12 สิงหาคม 2565 อีกทั้งยังเป็นการสร้างแรงบันดาลใจให้กับผู้ป่วยมะเร็งทั้งประเทศไทยได้รู้จักเข้าใจการอยู่กับมะเร็งด้วยความเข้าใจ ผาสุกด้วยหลักสาม อ. ด้วยหลักธรรมชาติบำบัด โดยอดีตผู้ป่วยมะเร็งระยะสุดท้ายที่รอดตายมาได้ 12 ปีแล้ว จากหมอบอกจะมีชีวิตได้เพียง 8 เดือนเท่านั้น
นอกจากนั้น ยังเป็นการส่งเสริมการท่องเที่ยวเส้นทางประวัติศาสตร์ทางชลมารคอันยาวนานและสำคัญมากของชาติไทยในปัจจุบัน เส้นทางรบตลอดเส้นทางน้ำจากราชบุรี – สมุทรสงคราม ค่ายบางกุ้ง รวมถึงยังมีนักกีฬาเรือพายทีมชาติไทย ประเภทเรือมังกรอาวุโส ชุดเหรียญทองเอเชี่ยนเกมส์ ยกทีมมาร่วมพายเพื่อแสดงเจตจำนงค์เดียวกัน และนักพายเรือจิตอาสา รวมทั้งกู้ภัยทางน้ำ และเอกชนมาร่วมขบวนกิจกรรมว่ายน้ำเทิดพระเกียรติในครั้งนี้ด้วย
วันศุกร์ที่ 1 ตุลาคม 2564
ศธ. หนุนทีมอาชีวะจัด Fix It Center จิตอาสา ช่วยเหลือสถานศึกษา - ประชาชน จากอุทกภัย
....
กระทรวงศึกษาธิการ ได้มอบหมายให้สำนักงานคณะกรรมการการอาชีวศึกษา (สอศ.) ดำเนินโครงการศูนย์ซ่อมสร้างเพื่อชุมชน (Fix It Center) โดยสถานศึกษาในพื้นที่และพื้นที่ใกล้เคียงที่ไม่ได้รับผลกระทบจากอุทกภัย ได้จัดเตรียมความพร้อมช่วยเหลือไว้ 2 แนวทาง
.
1. ในสถานการณ์เผชิญเหตุอุทกภัย โดยศูนย์ Fix It Center จิตอาสา จะให้บริการด้านการขนย้ายสิ่งของ การตัดกระแสไฟฟ้าในพื้นที่ที่น้ำยังไม่ท่วมถึง และการจัดเครื่องอุปโภคบริโภคที่จำเป็น อาหารกล่อง น้ำดื่ม เพื่อบรรเทาความเดือดร้อนแก่ประชาชน
.
2. ศูนย์ Fix It Center จิตอาสาจะดำเนินการให้บริการซ่อมเครื่องใช้ อุปกรณ์ สิ่งของภายในบ้าน ซ่อมรถจักรยานยนต์ รถยนต์ เครื่องจักรกล เครื่องมือเครื่องใช้ อุปกรณ์ทางการเกษตร ฯลฯ
.
ศูนย์ซ่อมสร้างเพื่อชุมชน 2564 คลิกhttp://mis.svc.ac.th/fixit64/
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 17 มิถุนายน 2564
สธ.เผยข้อสรุปผู้เสียชีวิต 13 รายไม่เกี่ยวกับวัคซีนโควิด 19 ยันมีความปลอดภัย
กระทรวงสาธารณสุขเผยข้อสรุป 13 รายเสียชีวิตไม่เกี่ยวข้องกับวัคซีนโควิด 19 ส่วนอีก 55 ราย อยู่ระหว่างสอบสวนโรค พบอาการไม่พึงประสงค์ต้องนอน รพ. หลังการฉีดวัคซีนซิโนแวคเพียง 20 รายต่อการฉีดแสนโดส อาการที่พบบ่อย เวียนศีรษะ และคลื่นไส้
กระทรวงสาธารณสุขเผยข้อสรุป 13 รายเสียชีวิตไม่เกี่ยวข้องกับวัคซีนโควิด 19 ส่วนอีก 55 ราย อยู่ระหว่างสอบสวนโรค พบอาการไม่พึงประสงค์ต้องนอน รพ. หลังการฉีดวัคซีนซิโนแวคเพียง 20 รายต่อการฉีดแสนโดส อาการที่พบบ่อย เวียนศีรษะ และคลื่นไส้ ส่วนแอสตร้าเซนเนก้าพบ 24 รายต่อการฉีดแสนโดส อาการที่พบบ่อยคือ มีไข้ ทั้งหมดรักษาหายได้เช่นเดียวกับวัคซีนอื่น ยืนยันวัคซีนมีความปลอดภัย
วันนี้ (17 มิถุนายน 2564) นายแพทย์เฉวตสรร นามวาท ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กระทรวงสาธารณสุข กล่าวว่า ประเทศไทยฉีดวัคซีนโควิด 19 ตั้งแต่วันที่ 28 ก.พ. -16 มิ.ย. ทั้งเข็ม 1 และเข็ม 2 รวม 7,003,783 โดส สำหรับการฉีดวัคซีนซิโนแวค เข็ม 1 จำนวน 5,060,090 โดส พบมีอาการไม่พึงประสงค์ในกลุ่มที่มีอาการจนต้องนอนรักษาในโรงพยาบาล 993 ราย คิดเป็นอัตรา 20 รายต่อการฉีดแสนโดส อาการที่พบบ่อยจากมากไปหาน้อย คือ เวียนศีรษะ คลื่นไส้ ปวดศีรษะ อาเจียน ผื่น ปวดกล้ามเนื้อ ท้องเสีย และคัน ถือเป็นอาการที่พบได้เหมือนวัคซีนอื่น ๆ
ส่วนวัคซีนแอสตร้าเซนเนก้าฉีดแล้ว 1,943,693 โดส มีอาการไม่พึงประสงค์ที่ต้องนอนรักษาในโรงพยาบาล 472 ราย คิดเป็นอัตรา 24 รายต่อการฉีดแสนโดส อาการที่พบบ่อยจากมากไปหาน้อย คือ ไข้ ปวดศีรษะเวียนศีรษะ คลื่นไส้ อาเจียน ปวดกล้ามเนื้อ อ่อนเพลีย และถ่ายเหลว
นพ.เฉวตสรรกล่าวต่อว่า สำหรับความคืบหน้าการเสียชีวิตจากการฉีดวัคซีนโควิด 68 ราย คณะผู้เชี่ยวชาญพิจารณาเหตุการณ์ไม่พึงประสงค์ ฯ มีข้อสรุปแล้ว 13 รายว่าไม่เกี่ยวข้องกับวัคซีน เป็นเหตุการณ์ร่วม ได้แก่ หัวใจขาดเลือดเฉียบพลัน 8 ราย ลิ่มเลือดเป็นจ้ำเลือด 1 ราย ลิ่มเลือดอุดตันในปอด 1 ราย เยื้อหุ้มสมองอักเสบเป็นหนอง 1 ราย เลือดออกในช่องท้อง 1 ราย และเลือดออกในสมองจากความผิดปกติของเส้นเลือดในสมอง 1 รายส่วนที่เหลือ 55 ราย อยู่ระหว่างสอบสวนโรคและรอผลชันสูตร จะรายงานเพิ่มเติมในสัปดาห์หน้า การเฝ้าระวังเหตุการณ์ไม่พึงประสงค์แบบเดียวกันนี้มีในทุกประเทศ เช่น ที่สหรัฐอเมริกาที่ฉีดวัคซีนโควิด 19 ไปประมาณ 300 ล้านโดส พบการเสียชีวิตหลังได้รับวัคซีนมากกว่า 4 พันราย และผลการตรวจสาเหตการเสียชีวิตพบว่า ไม่มีรายใดเกิดจากวัคซีนโควิด
สำหรับการพิจารณาอาการไม่พึงประสงค์ในระบบของประเทศไทย คณะผู้เชี่ยวชาญฯ จะรวบรวมข้อมูลผู้เสียชีวิตที่มีอาการรุนแรง ทั้งมีลักษณะอาการป่วย ระยะเวลาที่ได้รับการฉีดวัคซีนและเริ่มมีอาการ โรคประจำตัวและการรักษาเดิม ครอบคลุมทุกมิติ โดยผลการพิจารณาแบ่งออกเป็น 7 ประเภท คือ 1.เกี่ยวข้องกับวัคซีน 2.เกี่ยวข้องกับคุณภาพของวัคซีน 3.เกี่ยวข้องกับการให้บริการฉีดวัคซีน 4.เกี่ยวข้องกับการฉีดวัคซีนที่ไม่ได้มีสาเหตุทางกายภาพ เช่น อาการชา เอกซเรย์สมองไม่มีสาเหตุ หายได้เองทุกราย 5.เป็นเหตุการณ์ร่วมที่ไม่เกี่ยวกับวัคซีนแต่บังเอิญเกิดร่วมกัน 6.ยังไม่สามารถสรุปได้ว่าเกี่ยวข้องกับวัคซีน ต้องเก็บรวบรวมข้อมูลเพิ่มเติม และ 7.ข้อมูลยังไม่เพียงพอที่จะสรุป
“กระทรวงสาธารณสุขให้ความสำคัญสูงสุดเรื่องความปลอดภัยของประชาชน จะต้องนำข้อมูลที่เกี่ยวข้อง อย่างรอบด้านมาพิสูจน์ทราบเพื่อความชัดเจน และจะพยายามอย่างเต็มที่ ให้ได้ข้อสรุปที่น่าเชื่อถือและมั่นใจ จนถึงขณะนี้วัคซีนยังมีความปลอดภัยเช่นเดียวกับวัคซีนหลากหลายยี่ห้อที่ฉีดทั่วโลกหลายร้อยล้านโดส” นายแพทย์เฉวตสรรกล่าว
*********************************** 17 มิถุนายน 2564
วันจันทร์ที่ 30 พฤษภาคม 2565
ครม. เห็นชอบร่างพระราชกฤษฎีกาให้มีการเลือกตั้ง ส.ส. ลำปาง เขตเลือกตั้งที่ 4 แทนตำแหน่งที่ว่างลง
ครม. เห็นชอบร่างพระราชกฤษฎีกาให้มีการเลือกตั้ง ส.ส. ลำปาง เขตเลือกตั้งที่ 4 แทนตำแหน่งที่ว่างลง
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 30 พ.ค. 2565 ได้เห็นชอบร่างพระราชกฤษฎีกาให้มีการเลือกตั้งสมาชิกสภาผู้แทนราษฎรจังหวัดลำปาง เขตเลือกตั้งที่ 4 แทนตำแหน่งที่ว่างลง พ.ศ... เนื่องจากศาลฎีกาแผนกคดีเลือกตั้งได้มีคำพิพากษา เมื่อวันที่ 27 พ.ค. 2565 ให้มีการเลือกตั้งสมาชิกสภาผู้แทนราษฎรจังหวัดลำปาง เขตเลือกตั้งที่4 ใหม่แทนนายวัฒนา สิทธิวัง ตามพระราชบัญญัติประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร พ.ศ. 2561 มาตรา 133
ทั้งนี้ รัฐธรรมนูญแห่งราชอาณาจักรไทย พ.ศ. 2560 มาตรา 105 วรรคหนึ่ง ได้กำหนดว่า ในกรณีที่ตำแหน่งสมาชิกสภาผู้แทนราษฎรที่มาจากการเลือกตั้งแบบแบ่งเขตเลือกตั้งว่างลงเพราะเหตุอื่นใด นอกจากถึงคราวออกตามอายุของสภาผู้แทนราษฎร หรือเมื่อมีการยุบสภาผู้แทนราษฎร ให้ดำเนินการตราพระราชกฤษฎีกาเพื่อจัดให้มีการเลือกตั้งสมาชิกสภาผู้แทนราษฎรขึ้นแทนตำแหน่งที่ว่าง ภายใน 45 วัน นับแต่วันที่ตำแหน่งนั้นว่างลง เว้นแต่อายุของสภสาผู้แทนราษฎร์จะเหลืออยู่ไม่ถึง 180 วัน
น.ส.ไตรศุลี กล่าวว่า สำนักงานคณะกรรมการการเลือกตั้ง (กกต.) จึงแจ้งว่า เพื่อให้การเลือกตั้งสมาชิกสภาผู้แทนราษฎรจังหวัดลำปาง เขตเลือกตั้งที่ 4 แทนตำแหน่งที่ว่าง เป็นไปตามที่กฎหมายกำหนด จึงได้ร่างพระราชกฤษฎีกาฯ พร้อมแผนการจัดการเลือกตั้งสมาชิกสภาผู้แทนราษฎร จังหวัดลำปาง เขตเลือกตั้งที่4 เพื่อเสนอต่อ ครม. และดำเนินการตามขั้นตอนต่อไป
ทั้งนี้ ตามร่างแผนการจัดการเลือกตั้งฯ คาดว่า กกต. จะประกาศกำหนดวันเลือกตั้งในวันที่ 14 มิ.ย. 2565 จากนั้นเปิดรับสมัครฯ ระหว่างวันที่ 16-20 มิ.ย. 2565 ประกาศรายชื่อผู้สมัครฯ ในวันที่ 27 มิ.ย. 2565 และคาดว่าจะจัดการเลือกตั้งในวันที่ 10 ก.ค. 2565
วันอังคารที่ 5 ตุลาคม 2564
ปลัด มท. สั่งการผู้ว่าฯ ทุกจังหวัด ดำเนินการตามข้อสั่งการนายกรัฐมนตรี เร่งระบายน้ำในพื้นที่ท่วมขัง สำรวจผลกระทบ และจัดทำแผนที่เส้นทางน้ำ
ปลัด มท. สั่งการผู้ว่าฯ ทุกจังหวัด ดำเนินการตามข้อสั่งการนายกรัฐมนตรี เร่งระบายน้ำในพื้นที่ท่วมขัง สำรวจผลกระทบ และจัดทำแผนที่เส้นทางน้ำ พร้อมเข้าให้ความช่วยเหลือและสร้างความเข้าใจกับพี่น้องประชาชน
วันนี้ (5 ต.ค. 64) นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตามที่ พลเอก ประยุทธ์ จันทร์โอชา นายกรัฐมนตรี พร้อมด้วย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย และคณะฯ เดินทางไปตรวจติดตามสถานการณ์อุทกภัยที่ตลาดคลองพุดซา ตำบลในเมือง อำเภอเมืองชัยภูมิ จังหวัดชัยภูมิ ซึ่งได้รับอิทธิพลพายุ “เตี้ยนหมู่” ทำให้เกิดน้ำท่วมเฉียบพลันจากน้ำป่าเทือกเขาภูแลนคาและน้ำล้นตลิ่งจากแม่น้ำชี เมื่อวันที่ 29 กันยายน 2564 ซึ่งได้มีข้อสั่งการให้หน่วยงานภาครัฐเร่งรัดเข้าช่วยเหลือพี่น้องประชาชนเพื่อบรรเทาผลกระทบจากอุทกภัยในภาพรวม
นายสุทธิพงษ์ จุลเจริญ ปลัดกระทรวงมหาดไทย กล่าวว่า เพื่อให้การดำเนินการตามข้อสั่งการของนายกรัฐมนตรีเกิดการขับเคลื่อนให้เกิดผลเป็นรูปธรรม ทันต่อสถานการณ์ จึงได้สั่งการไปยังผู้ว่าราชการจังหวัดทุกจังหวัดดำเนินการ 1) เร่งสำรวจผลกระทบ ความเสียหายในด้านต่าง ๆ ตลอดจนให้ความช่วยเหลือ เยียวยา ตามกฎหมาย ระเบียบ และหลักเกณฑ์ที่เกี่ยวข้องโดยเร็ว 2) เร่งระบายน้ำในพื้นที่ที่มีน้ำท่วมขัง โดยให้จังหวัดที่มีความจำเป็นจะต้องใช้เครื่องสูบน้ำส่งน้ำที่มีสมรรถนะสูง ประสานการปฏิบัติกับกรมป้องกันและบรรเทาสาธารณภัย เพื่อนำเครื่องสูบส่งน้ำไปช่วย เร่งระบายน้ำในพื้นที่ประสบปัญหาน้ำท่วมขัง และ 3) ให้ทุกจังหวัด และทุกอำเภอ จัดทำแผนที่เส้นทางน้ำติดตั้งประจำศาลากลางจังหวัดและที่ว่าการอำเภอทุกแห่ง เพื่อใช้วิเคราะห์ ติดตาม ตลอดจนใช้ในการสร้างความเข้าใจกับประชาชนในพื้นที่
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า กรมป้องกันและบรรเทาสาธารณภัยได้รายงานสถานการณ์อุทกภัยจากอิทธิพลพายุ “เตี้ยนหมู่” ในช่วงวันที่ 23 ก.ย. – 5 ต.ค. 64 ส่งผลให้เกิดสถานการณ์อุทกภัยใน 32 จังหวัด ครอบคลุมพื้นที่ 205 อำเภอ 1,100 ตำบล 7,489 หมู่บ้าน 1 เขตเทศบาล ประชาชนได้รับผลกระทบ 286,577 ครัวเรือน มีผู้เสียชีวิต 8 ราย สูญหาย 1 ราย สถานการณ์คลี่คลายแล้ว 14 จังหวัด ยังคงมีสถานการณ์ 18 จังหวัด ปัจจุบันระดับน้ำลดลง ภาพรวมสถานการณ์ปัจจุบันหลายพื้นที่เริ่มคลี่คลาย แต่ยังคงมีน้ำท่วมขังในพื้นที่ลุ่มต่ำ อยู่ระหว่างการเร่งระบายน้ำ ซึ่งได้สั่งการไปยังกรมป้องกันและบรรเทาสาธารณภัยให้ประสานจังหวัด อำเภอ และองค์กรปกครองส่วนท้องถิ่น รวมถึงหน่วยงานที่เกี่ยวข้องเร่งให้การช่วยเหลือผู้ประสบภัย และสำรวจ ประเมินความเสียหาย เพื่อดำเนินการให้ความช่วยเหลือ ตามกฎหมายและระเบียบกระทรวงการคลังฯ อย่างเคร่งครัด ทั้งนี้ หากพี่น้องประชาชนต้องการแจ้งเหตุหรือขอรับความช่วยเหลือ สามารถแจ้งผ่านช่องทางไลน์ @1784DDPM และสายด่วนนิรภัย 1784 ตลอด 24 ชั่วโมง